정조 14년 · 목
該曹啓言春川幼學南百昇原情以爲渠祖景容曾於故判府事趙載浩方被合辭聲罪之時有所株連就拿罪死而第其株連之由其時罪人弘福招辭內渠往春川時名不知南奉事亦在相臣座席云云故大司諫李基敬發啓臚列亟請拿訊竟未得免乙未春相臣之女擊鼓叫冤蒙恩昭雪則渠祖之尙在罪籍豈不冤枉乎伏乞特加疏理之典云矣請上裁敎以議處又啓言南百昇原情旣關鞫情請令義禁府稟處敎曰昨日未免循例啓下此豈稟處之事乎況故相臣復官之恩典旣在先朝則此人之尙在丹書極是欠事依願施行事分付該曹又啓言知禮金泰亨原情以爲其先祖吏曹判書忠毅公文起爲國家殺身成仁於六臣殉節之日子孫則定屬於永同吏役田民則籍沒賜牌於其時勳臣尹姓之家矣辛亥年復其官爵頉其定屬籍沒田民一傡出給事判下故其父生時推還田地數年收稅父死之後尹家又復奪去乞令推給且金文起子孫所定軍保皆爲頉下勿論公私賤一竝頉給事連有受敎敬順王子孫儒衣儒服者許錄通淸事又有列聖朝傳敎而渠是敬順王子孫得免軍保許錄通淸事也敢以四件外事肆然呼籲請自臣曹勘處至於籍沒土地旣命還給則尹家之更爲奪去極涉疑怪令該道査實推給春川淸平寺僧泰性原情以爲本寺舊有賜牌田畓百餘結而中間還收矣丁未年於義宮屬李七才來言厥田畓移付於義官云故以三百四十兩買得秋收更以二百四十兩放賣於其宮屬而七才處閪失者百餘兩乞蒙復舊之恩事也旣非四件而敢爲登聞紀綱所關萬萬無嚴請勿施自臣曹嚴處泰安柳贊壁原情以爲丙申年海美居李長化以其妻金女及其娚世云謂以隱避奴婢以一張立旨起訟海美世云田畓沒數奪取渠則以凌辱士夫定配河東後縳打金女搜探三百餘兩田畓文券以廉價斥賣持去金女被其亂打因以致死世云族親憤恚致死者被打致死者竝金女爲七人之多而渠今蒙放敢此呼訴嚴繩其罪推給田畓事也事實旣如此不可遽然勿施請令道臣詳査狀聞後稟處楊州樓院崔南碩原情以爲樓院民以生鮮都庫事相訟而渠父興世年今七十初不干涉於訟庭橫被狀頭之罪定配恩津宿病危劇方在難救乞令放釋事也其父罪謫旣係邀路抑執則屢次呼籲誠極無嚴請勿施自臣曹勘處豐川幼學呂善籥原情以爲其父光運自在髫齡敬事父母而繼祖母之病割肉以進果獲神效其時道啓得蒙給復之聖恩若無旌門則恐無垂美後世旌門一節特爲判下事也已因道啓給復則於渠足矣又此煩籲極涉猥越請勿施驪州報恩寺僧敬心等原情以爲本寺自是英陵願堂而特賜位田十八結內九結在於醴泉地初則每結十五兩定式矣今則僧殘民頑每結只以六兩錢備給兩陵四時支供春秋進上無以擔當醴泉秋收依當初施行事也此不過收稅徵事則呼訴本邑使之釐正而渠以僧徒肆然鳴金極涉痛駭請勿施重勘西部私婢起梅原情以爲渠夫鐵金以九月金處錢兩推徵事相與爭詰九月金推擠鐵金脛骨違傷而九月金方染時病故待差病呈官爲計矣九月金死後其妻構捏發狀積受刑訊乞蒙査辨事也此獄之成今已五年而鐵金與九月金爭閧傷痕狼籍於要害致命乃在於八日獄情無疑已爲完決訊推而且經審理毫無可原之端則敢以因病致死等語冒煩天聽萬萬無嚴請自臣曹懲治放送海州使令崔二才原情以爲其兄惡才癸卯入於殺獄乞令査處事也惡才以營鎖匠符同舊囚李從奉侵徵新繫朴海得着之以枷縳之於脚恐喝困苦終至於缺傷喉吭過十日致命尙未用法已是失刑而昨今兩年其母其第換面迭出瀆擾不已者萬萬通惡請勿施崔二才自臣曹嚴勘東部孫良澤等原情以爲渠輩所居孫家庄田土見奪於故奉朝賀金尙翼孫仁得故昨年九月渠輩仰瀆天聽自京兆因傳敎推給之下渠家田庄都文記終不出給故渠父義大憤鬱自縊死義大之母痛子非命仍又繼死乞令査處事也此不過土地相爭之事則呈訴法司何所不可而猥越鳴金極爲無嚴請勿施狀頭勘處而至於本事取考文案則昨年自京兆以金家買得者外所謂立案處竝出給民人之意草記蒙允則此是已啓下決給而不給文記者極涉可駭然而一邊呼籲有難準信更爲詳査決處大丘童蒙徐亨曾原情以爲其父膺福橫罹殺獄故癸卯上言行査本道而査官見賣檢吏斷案成罪更令明覈事也取考原案則膺福踢打崔允德翌日致命實因詞證俱爲明白錄啓訊推今已年久其間屢經審理無容更疑而癸卯年亨曾始爲粧出檢案所無之說誣罔天聽及其行査許多諸招事事落空膺福依前同推亨曾照法勘處則到今亨曾之不知懲畏乃敢以査官見賣等說又復呼籲尤極無嚴請勿施重勘仁川業儒鄭殷達原情以爲其父翀良甲辰定配巨濟乙巳遇赦蒙宥因秋曹覆啓尙爲仍配故丁未鳴金哀籲又蒙天恩依前下敎放釋而秋曹又爲覆啓乞令放釋事也翀良以謙賊孼屬出沒京鄕密傳書札踰越防守恣意往來論其罪犯罪固罔赦流配絕島在渠末勘故臣曹之前後覆難者實出於嚴隄防杜後弊之意而乃敢以覆啓未放等說肆然呼籲萬萬痛惡請勿施嚴勘林川幼學權相彥原情以爲渠之六代祖恪卽故領議政仲和之玄孫重峯趙憲之高弟也重峯倡義之初赴錦山之戰與重峯同時殺身其勁節偉績與重峯一也今去壬辰世代旣遠或不無眞膺難卞之患而重峯集抗義編云賊鋒叢集趙先生呼恪曰汝家名祖忠節專在汝身今日有死無愧義字云爾則恪遂不旋踵力戰死之其貞忠高節如此乞蒙旌褒事也壬辰兵燹殉節烈士自朝家已施崇褒之典則到今世遠之後有難輕議請勿施安邊崔鳳三原情以爲渠父以本府納蔘監官爲人被打方在死境且本府土產人蔘故乾蔘四斤有上納官用之規矣年年採得蔘不如舊年例官用無以應納故本官除其四分之三以價錢春秋上納至爲一千三百餘兩而面任處情債錢又至官納之數民戶散亡支保無路旣以錢代納而錢無雜糅則宜無情錢之可論傷人者抵罪三章大關渠父縳打人事當詗捉將爲復讎乞令本道除去科外人情錢詗捉縳打其父之人以爲復讎事也渠父被打設有稱冤之端則呈訴營邑何所不可而敢以猥屑之事無難瀆擾已極無嚴因其父被打贅及他說者尤極痛駭請勿施自臣曹重繩長城私奴二丁請放其上典金必鑑事也必鑑以師事妖人傳授妖言惑亂民衆掠奪財賂罪本道以快正典刑事旣狀請則縱奴呼籲萬萬無嚴請勿施二丁自臣曹重勘南部童蒙尹喆戹原情以爲其父弼壽以申萬大擊錚原情書給罪被囚捕廳乞令放送事也萬大之構誣舊帥旣係重律而弼壽之書給原情者論其罪犯與萬大一而二則縱子請放尤極無嚴請勿施靈光幼學金達鉉原情以爲本邑陳良面劃付法聖鎭鎭則爲利邑則爲弊乞令仍舊事也昨年八月宋道煜等以此事呼籲故本曹以陳良面割劃設有爲弊之端道臣自當據實狀聞而朝令纔下民籲踵至其受囑吏鄕欲售奸計之狀萬萬痛駭各別嚴勘之意草記蒙允則達鉉之又此煩瀆極爲無嚴請勿施自臣曹重勘瑞山幼學文漢德原情以爲渠以前朝名賢江城君益漸十八代孫列聖朝受敎內其殘孫遠裔雖有微賤支庶者有勿定軍役之事而渠之族姪完弼宗得景運等三人自本郡充定軍役乞蒙頉下事也敢以四件外事至煩呼籲請勿施勘處南部童蒙宋舜民原情以爲其父道煒被人構誣甲辰定配於光陽而其父以四代獨身只有九十老母晝夜呼泣乞令放釋事也取考本曹文案則甲辰至月其父道煒以誣人以賊四次衝火於人家罪依律定配而丁未二月因渠鳴金伊時判付內允誠如是也不可但以勿施後勿敢更籲之意嚴飭放送事判下而又煩天聽尤極痛駭請勿施舜民自臣曹勘處南部良女孫召史原情以爲昨年五月幼學兪漢五以時病身死其妻繼痛洞里閭家借入調病故渠夫車福伊峻辭防遮則謂以凌辱兩班照律定配已至周年而渠舅未見其子病死權葬乞令放釋俾得掩土事也罪係凌辱士夫不過周年敢此呼籲萬萬無嚴請勿施黃澗幼學金驗碩原情以爲渠祖仁尙戊申之亂生擒熊輔希良等賊功居第一而本邑混侵軍後卽爲頉給事也敢以猥屑之語肆然瀆擾萬萬駭然請勿施嚴勘樂安鄭召史爲其夫孫病入老味殺獄稱冤事也再昨秋因鄭女之鳴冤再次行査判付同推矣觀於檢案傷㾗明白詞證俱備而致死韓女患癘之說屍親滯囚之言渠旣以誣罔自服則獄情昭著鐵案已成而今又縱妻呼籲尤極凶獰請勿施鄭女嚴勘東部典僕宋遂鎭原情以爲渠等挽近以來人齒繁盛近千戶萬餘口之遊食遊衣都由於國家罔極之恩而方當新設營作隊之時泮民中願帶束伍者可作二三哨無非壯健或爲萬一之報乞蒙處分事也泮僕之人屬軍門曾無是例則敢以煩瀆極爲無嚴請勿施自臣曹勘處果川良女曺召史原情以爲渠夫金昌元龍洞宮願堂淸溪山栗園直因禮曹及本宮帖文差定隨行而不避任怨恪勤禁䂨矣昨秋山下居民十百爲群謂以害及衆民構訴本官照律定配於山淸縣矣招怨本非爲己之私卽出奉公之意而竟被刑配之律極爲冤痛卽爲放釋事也取考徒流案則昌元稱以孝昌墓外案山直廣占標外諸山竝爲收稅作拏村閭勒稅於去來柴商使半千民人將至難保罪流三千里定配於山淸則昌元之當初所坐已極痛駭到配纔過五朔縱妻呼籲尤涉無嚴請勿施其猥越之罪照法懲治東部鄭氏原情以爲其子李厚墩昨年八月橫罹潛屠定配於旌善地因病致死乞令其時郞官及禁隸等竝爲嚴治以洩至冤事也潛屠犯禁之杖配法典所載厚墩因病物故敢稱洩冤侵斥法官萬萬無嚴所當請勘而係是命婦參配勿施中和劉城原情以爲其父德庚以白光圭妾金召史偸桑籬內之事叱責矣光圭乘憤突入渠父處執石自打其頭血出觸風致死至於成獄乞令分揀事也此獄前者行査自歸誣罔已成鐵案連行同推而敢生希覬之計縱子煩籲極涉猥越請勿施劉城自臣曹懲治典僕婢遺腹原情以爲其夫黃興坤爲鄭盤奉之打殺尙未復讎乞令雪冤事也盤奉以殺獄元犯方在訊推則取服償命自是次第件事而不待決末經先呼籲請置之忠州童蒙崔福慶原情以爲渠之祖先以孝廉相承九代俱蒙旌褒之典而渠祖宗運年才六歲乃失所恃事父與繼母一出誠敬及其喪出斷指哀毀極盡禮節乞令攸司卽爲旌表事也渠之呼籲不可準信請勿施淸安幼學朴晉德原情以爲其六代祖承宗五代祖自凝當光海昏亂斁倫之時終始扶護母后一不參凶賊廢母之論而及至反正之日死得其所者質諸神明而無愧矣當時廷議不甚分別渾入追奪中殘孫末裔未得控白乞蒙昭雪事也當初朝家之不爲區別可見公議之自有斟量則敢以年久之事肆然煩籲極涉無嚴請勿施晉德自臣曹勘處晉州幼學李正復等原情以爲晉州昆陽固城泗川四邑濟民倉都在於泗川地以陸路言之則或八九十里或百有餘里之峻嶺以水路言之則或過數十險津或有二百餘里之越海冬雪鯨浪船隻覆沒人口死亡穀物沈失牛馬致斃其他公然退還狼藉散穀則一石所納乃費二十餘斗一石所受只爲五六七斗一床食價又至一斗許多民人積日留連者俱是置倉於他邑之致也各該邑船泊處有勝於泗川者移轉水路亦順於泗川者則泗川今設之倉實是殺人之穽乞令一依順天羅州濟倉例以其穀數各付該邑事也事非四件而呼籲之狀誠極無嚴自臣曹勘處至於本事係是民瘼從長決處之意請分付道臣延豐幼學崔碩弼原情以爲渠父萬昌卽揚武功臣而前行原春道觀察使蓋國之六世孫也粵在戊申其父萬昌仗劍倡義招集人丁拒賊鳥嶺之際乃發私儲積日饋飼又設奇計捉納魁賊及夫論功之日自本縣報巡營而所謂持公文者溺死於中路槐江未及登聞追後指名牒報而未暴其功故公然見漏於一等只有三等錄券一依錄券中傳旨辭意乞蒙追贈事也果如所訴則其父萬昌之節義雖極嘉尙見漏於再昨年本道査啓則以渠呼籲有難準信請令本道詳査狀聞後稟處安東李重祖原情以爲其曾祖玄逸以己巳九月應旨疏中處變之辭被罪名而委官南九萬讞辭曰其疏本意非出於謀害侵逼辛巳疏決時吏判李畬之言曰玄逸本情非謀害領相崔錫鼎之言曰若以謀害爲罪則實非本情自上有敎曰李玄逸之事非出於謀害中官卽許以全釋辛卯冬又有復官之命而旋被臺繳中寢庚子十二月首命復官而政院覆逆辛丑六月又命給牒而廷議繼請還收先大王朝其從祖栽特授掌樂主簿其祖槾又授永禧殿參奉若使其曾祖果有罔赦之罪則豈使其親子侄收用不拘乎特許伸雪還復官爵事也玄逸之疏語絕悖後世之公議至嚴則不自畏蹙至請伸暴者事極猥越跡涉放恣請勿施重勘楊州寡女崔召史原情以爲渠父益男至冤之狀更瀆天聽特蒙蕩滌之典事也益男之罪犯至重先朝處分至爲嚴截則稱以呼冤屢煩天聽者無嚴極矣請勿施還逐本鄕江華府族親衛李東相原情以爲渠之亡兄東機爲人被打竟至橫死昨夏擊錚幸蒙行檢按査之判付而詞證分明傷處眞的韓三昌之打殺明若觀火而三昌締結官府粧撰構誣噫彼法官惟事舞弄殺一不辜視若尋常乞令攸司嚴加究覈俾洩幽明事也東機昨夏以此事擊錚因判下行査本道査官之論報道臣之跋辭備陳顚末獄情毫無可疑臣曹覆啓中判下辭意明竝日月被逮諸囚俱已酌處則稱以復讎敢以無嚴之說侵斥官長如許頑民決難容貸請勿施重勘仁川成性乭原情以爲金卜老味乘醉凌辱渠父上典朴義揆則義揆使渠父三特及其婢夫車加應伊金笞治卜老味七度矣厥後十日卜老味以暑癨致死而朴義揆定配蒙放車加應伊金亦被放釋渠父則牢囚十四年受刑三百餘次乞令處決事也此獄傷處分明詞證丁寧旣經審理已成鐵案而如是呼籲極涉猥越請勿施勘處沃川良人鄭履容原情以爲渠父晢吾與崔益男不幸知面與其弟伯男有所爭詰矣百男以其宿憾誣引渠父含冤就死後益男亦以已絕之間昭昭納供乞蒙伸暴事也晢吾負犯至重先朝處分何如而有此煩籲萬萬無嚴請勿施自臣曹懲治驪州船人李聖福原情以爲渠父甲同船人弊瘼事有所上言本邑以渠父之誣罔天聽嚴刑定配乞以渠代配大同亦依他邑例均蒙一視之澤事也渠父之當初所坐旣是猥越呼籲之罪則不思懲畏外托宥父之請潛售說弊之習萬萬痛駭請勿施嚴勘大同驛十三站驛卒鄭俊哲原情以爲本驛所管安州站馬位畓二十結零自歸空失之弊一也宣川畓七結零莫可收拾之弊二也龍川九十餘石落爲官軍輩盜賣之弊三也中和等各站田畓漸削之弊四也所負營債已過五萬五千六百兩而逐年添加以致債上之債替徵隣族之弊五也渠等本驛卽赴燕直路驛役浩繁非比他道甚至雇人貰馬之弊六也草料夫馬供喂之節以如干給料如例供億方在難支之弊七也當此大歉之時飢死丁寧特蒙天恩事也係是四件外事而有此煩籲自臣曹勘處而至於七條所陳則宜有矯捄之道請分付道臣從長厘革後狀聞敎曰智禮金泰亨事猥越之罪科治渠先忠毅公金文起之事蹟與六臣匹美人孰不知猥濫自猥濫記念自記念渠果是直孫或奉祀豈可使之名編軍保不齒人類乎詳問更爲草記田民還屬一款付之道伯詳査決處春川僧泰性事極爲猥越嚴刑該道殘寺充役泰安柳賛壁事樓院崔南碩事豐川呂善籥事竝依施報恩寺僧敬心等事旣有昨年該曹啓下査實釐弊之關文則渠所上言未必猥濫更令伊時擧行有司堂上往復該道從長釐弊更有頑民拒納之弊使渠輩來訴畿營隨現痛治以爲如前守護之地西部婢起梅事依施海州崔二才事渠兄惡才之以官隸侵虐罪囚甚至有殺越之變尙未用法卽失刑之大者何敢如是呼籲不卽取服縱弟上京莫非該倅不能事事之致惡才則令道伯嚴飭推官除尋常嚴刑斯速捧結案二才則自本曹爲先各別嚴刑下送該道別加重治以懲民習以慰死冤東部孫良澤事昨年京兆草記決處之後又敢呼訴設置詞訟衙門此等事不卽決給如許訟官將焉用哉此後更以此事登聞卿等亞三堂爲先重勘以此知悉大丘徐亨曾事下送該道嚴刑懲礪仁川鄭殷達事如渠無識之類何足責斯速放送林川權相彥事依施安邊崔鳳三事下送該道決處長城奴二丁事南部尹喆乭事靈光金達鉉事竝依施瑞山文漢德事雖似猥越此輩上言頉免之習自昔已然便成前例分付頉給南部宋舜民事孫召史事竝依施歸葬不給暇一款孫召史處査問一依法典施行黃澗金驗碩事依施樂安鄭召史事嚴刑懲礪東部宋遂鎭事依施果川曺召史事萬萬痛惡渠夫金昌元之稱以墓所山直侵虐果廣之民民不堪苦昌元生出獄門亦云幸免焉敢縱妻呼籲昌元令配所道臣捉來嚴刑還配曺召史亦爲嚴刑懲礪東部鄭氏事中和劉城事典僕婢遺腹事忠州崔福慶事淸安朴晉德事晉州李正復事竝依施延豐崔碩弼事令道伯詳考文蹟實則狀聞否則置之安東李重祖事楊州崔召史事江華李東相事竝原情勿施卽送本鄕仁川成性乭事原狀勿施沃川鄭履容事渠父晢吾之毋論與百男有宿憾與否事關先朝處分且非大霈之時豈敢輕易議到不可以四件內事仍以置之參酌決杖懲礪放送驪州李聖福事自本曹嚴治放送大同驛卒鄭俊哲事係是民隱已經道伯者亦莫不曰爲弊滋甚令道伯拔例留意從長論理狀聞事分付因此思之撥路厘弊事屢煩飭敎使之成出節目而廟堂尙不擧行雖因其間時任大臣遞易而然擧行慢忽難免其責有司堂上推考斯速擧行事令政院申飭有司諸堂處又啓言金泰亨處詳細推問則渠果是金文起之十三代直孫而至今奉祀云矣敎曰近來之人雖以名義歸之弁髦如金忠毅之卓越大節與六臣匹竝者其奉祀孫名編軍保若此不已六臣之裔幾何不執㦸而納布乎諸道道伯則悤於風化邑民父母之爲殺獄彼此集非理成獄而其子呈狀請卞所知者不過三箇退字之題奴屬犯偸上典墳山而不惟不治反居落科職在旬宣者擧措之乖當有如許下此一等之列邑守宰弁髦名義者固不足深責而此等處朝家旣聞之又歇後看過則流弊爲當如何爲治惜否亦豈可較論當該守令先罷後拿知禮雖小邑邑中許多吏鄕士民之中寧有忠毅公奉祀孫一人外無他可充之人乎嚴飭道伯以其充軍保時吏鄕該頭目勿限年充定本邑最苦軍役勿揀赦典事分付守令現告則令道伯指名狀聞仍又取考帳籍譜册萬一錯誤使之枚報草記又啓言豐德幼學南德海原情以爲渠曾祖墳在於豐德府守護六十年甲辰年間渠遭父喪繼葬其下則局外用山人李養元假托來龍起訟其時府使李宅冑親審摘奸置李於落科山地則決給于渠渠遭弟喪過葬於上項所占處則養元弟養貞呈于本府題曰曾已摘奸之地何必摘奸後決之各別禁斷以爲安葬養貞百般誣訴謂之其妻山來龍偸葬本府杖渠二十勒令掘移今正月又囚渠子尙在獄中乞令有司摘奸公決云請上裁敎以議處又啓言觀此原情係是山訟請令漢城府稟處允之漢城府啓言山訟決折自有主客之先後步數之遠近南哥之地與李哥之墓旣爲百許步坐立俱不見之處且是繼葬之地法不當禁前日起訟前官已決給今此本府初則依前決給後則捉囚督掘者果如上言則前後相反未知有何別般意見而然一邊之言不可準信請令道臣定剛明官從公決給後狀聞從之刑曹啓言廣州申氏原情以爲其夫靖卽綾原大君曾孫驪平君之子也今全州營將卽其夫四寸再昨年其夫死率三箇幼穉以居而家計稍實其夫之從嫂申姓女及其子婦安姓女兩寡婦與子婦之娚安姓人欲奪其產與其奴順得及婢至叱箇連伊兩女攔入家中結縳其身及三幼穉亂打扶曳或以煮鐵遍灸滿身或以人糞積納口中或以糞水浸淬遍身及面搜探家藏與田畓文券而家夫神主則焚之驪平兩代神主謂以有子不肖囚之籠中累代官敎先大王時驪平君喪賜賻件記亦爲奪去放火于其家結縳其身合爲十二日目今腐傷痕遍兩臂携兩女負一子行乞道路全州營將乃是門長不能檢彼兩寡豈不寒心三訴於府尹則一傡退却故唐突鳴冤乞償家夫之讎云矣請上裁敎以議處又啓言孤弱女人見奪田土之文券焚燒家夫之神主其夫之從嫂申女之作黨張勢無難敺打穢物納口誠極痛惋而一邊之說不可的從請令道臣詳査決處後狀聞允之又啓言龍仁禁衛軍金春得原情以爲渠外曾祖卓萬卽原州前縣監丁述祖之投托奴也渠外曾祖母陽智良人咸士良女渠外祖母本邑良人趙名輝女而渠外祖七兄弟末弟爲丁家婢夫外三寸五男妹中長叔亦爲丁家婢夫婢夫所生當爲奴屬其他所生皆所不關前後百餘年之間初無奴主之說悤於渠外祖七兄弟及外三寸五男妹俱沒之後丁哥兩班多率奴子來稱上典無數亂打徵索貢膳渠限死稱冤則或好言而誘或嚴威而脅而終不聽從矣昨冬送言勸以贖良旣曰良妻渠又辛亥後所生則貢膳贖良等說有何所據玆敢冒萬死仰瀆云矣請上裁敎以議處又啓言壓良爲賤自有法禁遠外事實難以臆料請令隻在道道臣詳査決給允之又啓言楊根童蒙姜貴得原情以爲渠父萬周橫罹殺獄四年滯囚其是非根因都在檢案而蓋其與致死人文萬才言詰於丁未十二月十七日夜而十九日夜萬才往參隣家擲柶之會二十日以後寒熱交作症涉傷寒問藥隣比屢試當方要妻同枕至於發汗而口鼻之中嘔血不止浸浸危劇乃於二十五日致死其弟萬得以爲言詰後致死激其侄子徑告于官而其妻則挽子告官明其瞹眛夫傷寒卽患染之同類嘔血乃熱病之例症犯色且必死之根因也致命又在九日之間又況經檢之後萬才兩弟繼痛身死萬才致命必由染患中犯色而渠父橫罹乞蒙明査云矣請上裁敎以議處又啓言此是爲父訟冤而事係殺獄一邊之言率多難信請令道臣詳査啓聞後稟處允之又啓言咸安業儒李碩龍原情以爲渠卽士族賤裔渠母莫眞之外祖母水女本草溪金碩哲婢子也康熙丙子渠外祖母哲眞以水女之四所生見賣於咸安朴季良乾隆甲午渠母及渠三娚妹竝贖於朴季良四代孫茂成處金家之放賣文書朴家之許贖文案至今臧在渠家辛丑年間同鄕趙榮泰知三嘉陳升文帳籍中有婢名水女暗屬陳哥諉以渠母爲陳哥婢水女之外孫構辭呈官相訟見落前年九月又熒惑官聽迫渠扶致渠母後驅渠出門獨留渠母百般嚴訊期以陳哥婢自首渠母今年八十四耳目昏聵刑吏自聞自對稱以自首引手掌侤音渠之四母子及渠兩妹所生十餘口一朝歸屬於趙榮泰古今天下寧有是耶乞伸渠冤云請上裁敎以議處又啓言李碩龍母子之納價贖券旣明白則趙榮泰之成出僞券非理橫侵已極痛惋該訟官之威脅老女督令自首亦甚訝惑一邊之言有難取信請令本道詳査公決後狀聞允之又啓言星州私奴順業原情以爲渠上典鄭東野卽文穆公鄭述後孫世襲詩禮自守謹拙丙午夏間隣居常漢適有不順之事略施笞罰厥漢乃以渠上典武斷之說流入官家終至定配於江陵府渠上典方在七十垂死之年赴配之後先遭妻喪繼以子與婦俱歿伏乞放還云請上裁敎以議處又啓言取考曹上配案則東野以自來饒居之人庄穫收捧之時或有升斗之未納私施笞杖至有弔掛之酷刑烏得免武斷之律情理雖可矜宥放之典不可輕議請勿施允之又啓言瑞山良人李慶燁原情以爲渠兄小才晩得一子曰星泰年纔十五娶同面金金同之女眷率三載忽有孕胎往本家生男渠兄父子欣喜往見則惟彼金女抱子而乳卒然變色側睨而言此兒卽趙卜金之子也吾將歸於趙自此以後李星泰父子可謂皮肉不干之人渠兄父子不勝驚愕詰問委折則趙卜金者隱伏其家突出亂打凶女排衾疾出或翼蔽挽解或自顚自仆終被卜金之猛杖推擠蹶然致死卜金卽地逃躱不知去處渠兄父子牢囚郡獄將至八朔乞令該道詳査卽爲放釋元犯趙卜金刻期掩捕云請上裁敎以議處又啓言誠如所訴則小才父子之稱冤雖涉無怪一邊之言不可取信請令道臣詳査論理啓聞後稟處允之又啓言金川童蒙盧光春原情以爲渠以山峽農民家計稍饒庚子年曹命楫爲本邑郡守時以其庶堂姪允建請婚於渠之姑母不得已成婚辛丑年渠祖分衿田土三男則各給一月耕三女則各給十三日耕允建則盡爲賣去而又生無理之慾稱以渠衿付田八十日耕渠父不給呈于營門則營門刑囚渠父別遣本營執事崔光輔與曹允建摘奸允建以同利分食之意締結光輔以渠父五娚妹衿付與自已買得田及放賣他人田皆以渠衿付樣誣告營門自營門決立案給於允建渠父以蒙喪人六朔滯獄五次受刑定配於光陽縣乞蒙放釋曹允建等罪依律嚴治云矣請上裁敎以議處又啓言果如原情則盧光春稱冤不是異事而一邊之事有難準信道臣決處必有所據不可遽議疏放請置之敎以元非大事放送又啓言海南良人崔夫龍原情以爲渠以良民世居本縣去辛卯年本縣色吏頭目以爲渠父犯賤於寺婢秋今之族萬端操縱故呼訴營門則案付帳籍一一査實果非秋今之族營本官痛繩色頭之奸猾以更無侵漁之意嚴捧侤音成給立旨色頭乘營邑遞去之時復售奸謀私捉拘囚任自猛治一家老少共被毒手伏乞色頭輩嚴刑遠配俾無侵漁云矣請上裁敎以議處又啓言崔夫龍曾祖秋男以寺奴已免賤則到今年久之後色頭輩侵虐萬萬痛駭請令道臣詳査嚴繩後狀聞敎以觀於前伯之處決可知奸吏之容奸令新伯親執嚴査作奸吏屬一竝嚴刑定配如有違端使之論理狀聞又啓言中和幼學林錫衡原情以爲渠父敬柱打穀於門前同里人奇天石者帶醉詬辱渠父推以逐之天石歸家三日又逢渠父而相詰渠父言吾年六十汝年未滿三十而悖戾至此先通鄕後訴官嚴治之天石聞而自顚自沛歸家飮滷曰吾今必死貽害報復云此際天石之內從李天佐以溫水灌口而滷毒漸熾終至殞斃其妻謂以被打致死告官設檢初檢有頭皮之傷覆檢有刀畵之痕以此執實頭皮之傷顚仆所致而且非致命要害處刀畵之痕與人鬪閧自畵其腹者也而一味訊推萬萬冤枉乞令明處云矣請上裁敎以議處又啓言誠如原情天石飮滷而死則林敬柱之遭罹似不無稱寃之端而原案姑未登聞獄情難以遙度請令道臣詳査論理啓聞後稟處久之又啓言黃州良人文師赫原情以爲渠父廷樞丙午小米發賣時同邑人金聲珀爲販米到渠家直入米積多般抄擇致有傷損故渠父責而退斥丁未十月二十二日夜渠父因事往聲珀家傍近店逢着聲珀則聲珀忽起年前之憾趕到綠沙野時當昏夜無人之地恣意驅打至於命絶推入川水奪笠子袴襪以去告官行檢則本邑刑吏宋相一陰護聲珀欺蔽檢官實因懸以被打後渡水困醉寒逼致死覆檢文案一從初檢幻弄屍悵難掩殊常營門別定松禾縣監使之三檢於是乎大小傷痕始乃昭著而惟彼讎漢抵賴四年無意輸情渠伯叔父爲其報仇奔走營邑勞悴成疾旋因作故究厥原委亦由聲珀乞令本道另行訊推期於從速償命黃州良女葛召史原情以爲渠夫金聲珀卽本州鄕人丁未十月二十日赴鄕坊會日暮酒闌聲珀與安中起等諸人相與言詰各歸其家文廷樞自會所被酒還歸夜渡綠沙坪江溺而不返廷樞子士郁不知其父之已溺尋至賓千龍家千龍與渠夫有世嫌謂以與金聲珀相鬪末抄則不知云士郁告官而伊日廷樞屍身出於溺死處檢屍則果無傷處而間有流澌傷磨之痕初覆檢俱以溺死爲實因安中起與廷樞爲親査且以酒中言詰之嫌符同千龍誣辭納招渠夫四載繫獄月三同推有若眞殺人者廷樞家以檢案之溺死懸錄爲本州吏宋相一受賂擅改至呈營門行査而渠家甚貧初無行賂其時檢官明其不然見今殘命如縷乞使生出獄門云矣請上裁敎以議處又啓言廷樞之溺水致命不可準信聲珀之遭罹殺獄必有所以原案姑未錄啓臣曹無以考閱彼此互相稱冤情僞難以的從請分付道臣詳査論理啓聞後稟處允之又啓言楊州童蒙兪最喜原情以爲渠父彥郁與渠兄漢皓漢光以柳承源殺渠外四寸洪始煥橫罹其獄于今同推乃至三年曖眛實狀顯錄文案乞蒙從實究覈云矣請上裁敎以議處又啓言獄情有難遙度一邊之言不可取信請令道臣詳査啓聞後稟處允之又啓言黃州良女鄭召史原情以爲渠夫文光彩卽黃州營假官奴也戊申六月與營奴頭目鄭乭伊林己里金同往安作亂家作亂卽鄭乭伊三寸叔德春之奴也乭伊責以奴主分相與爭閧渠夫與己里金以好意勸解而作亂轉激忿恨辱說轉甚渠夫責以道理之不當然則作亂推於渠夫及諸人身上曰吾當一死汝前以雪此恨將身自投於石堦上仍稱被人敺打奔訴兼官拘留三日後放送作亂傷處完合出入如常二十二日猝然中風以角弓反張之症不日致死作亂弟安奉伊與其嫂顯有捧賂之計傳播流言弄假成眞則不得不告官成獄再檢時屍親變辭脫鄭乭伊己里金兩人而渠夫構以元犯滯囚三年月三受刑乞蒙放送云矣請上裁敎以議處又啓言鄭女訟冤雖急於爲夫獄案未及一見則一邊呼籲難以料度請令道臣詳査啓聞後稟處允之又啓言海州童蒙金興大原情以爲渠父檢忠往見知舊李宗得之葬所謂申景燁爲禁葬伐喪多率軍人破其器皿燒其魂箱宗得使其兄嫂呈官捉去申景燁則景燁額上傷處伐喪時不知爲木石踣傷與何許人被傷而率其子及卞明秀來到邑內兩隻私和各自罷歸十六日之後景燁得病致死其子爲嫌人所囑援引無處爲渠父被打樣瞞告官家勒成獄案乞蒙放送云矣請上裁敎以議處又啓言今此獄案初不登聞外邑獄情有難遙度請令道臣詳査啓聞後稟處允之又啓言興陽幼學宋命煥原情以爲渠父濟安隨行鄕任失和儕流本道方伯忽地捉去稱以廉問勒定罪名定配於固城縣翌年移配谷山府家有八耋祖母飮恨殞命乞蒙放釋云矣請上裁敎以議處又啓言取考配案則濟安居鄕里用權威受賂賣鄕故在謫六年在家老母飮恨致死情理可矜合施寬典請上裁敎以放送又啓言舒川私奴連奉原情以爲渠之上典李思涵之高祖墳墓在於林川郡韓山土豪申漢祿偸葬於其龍尾上三十步之地渠上典卽訴于山在兼官韓山以刻期掘去之意捧侤音以給及其定日違法不掘故更訴兼官則猝然變辭謂以已葬之冢難掘故更呈山在官林川則又不聽理奔訴營門題以督掘於本官而本官謂爲訟隻親査法不當聽又不聽訟如是相推殆過半年少上典亨健不告父母冒法自掘仍詣訟庭請罪初配熊川縣移配新溪縣老上典思涵五世煢身七旬殘年氣息奄奄泣呼亨健之聲景色慘憐豈忍言哉乞蒙放釋云矣請上裁敎以議處又啓言亨健私掘露棺流配新溪纔因海西徒流案移配畿內事命下請勿施敎以法典雖重情理切矜不可無闊狹之擧但先朝受敎至嚴有不敢低仰移送原籍官保授過赦卽放後狀聞